text: 
  Jens Chr. Birch, kommunaldirektør, forlader 1. oktober Rødovre kommune 
  for at blive administrerende direktør for forsikringsselskabet Forenede 
  Gruppeliv. Han afløser direktør Frederik Teisen, der har stået i 
  spidsen for selskabet siden starten i 1964, men nu går på pension.
  
  Poul Lauritzen, formand for PL-Fonden, har fundet årets to 
  prismodtagere i Rumænien. Priserne på hver 100.000 kroner, går til 
  civilingeniør Radu Filipescu, der i 1983 blev idømt 10 års fængsel og
   Viorel Oancea, borgmester og frihedshelt i Timisoara. Udenrigsminister 
  Uffe Ellemann-Jensen overrækker priserne til december på Københavns 
  Universitet.
  
  Preben Andersen, offsetekspert, får i forbindelse med sin 70-års 
  fødselsdag " Sætternisse Prisen ". Den er indstiftet af fagbladet 
  Aktuel Grafisk Information i 1984 og består af en statuette støbt af 
  gammelt håndsætterbly og belagt med sølv fra grafiske film.
  
  Dan Turèll, ærkekøbenhavner, har skrevet " Jysk til rejsebrug ", en 
  lille bog, Thor Bryggerierne udgiver hvert år, så danskere fra de 
  øvrige dele af landet kan begå sig i det jyske uden at dumme sig 
  for meget.
  
  
  
  